(TKBS) Pápež si po svojom zvolení mení svoje meno. Je to jedna z prvých otázok, ktoré nový pápež po zvolení dostane: "Aké meno si volíš?" Odkiaľ sa vzala táto tradícia?
Zmena mena je starým zvykom, ktorý nachádzame už v Starom Zákone. Ak Boh niekoho vyvolil na mimoriadnu úlohu, zároveň mu zmenil i meno. Znamenalo to úplné odovzdanie na novú úlohu, ktorú pre neho Boh pripravil. Spomeňme si len na Abrama a jeho ženu Sarai, ktorí dostali nové mená- Abrahám a Sára.
I nový pápež si teda mení meno, lebo dostal od Boha nové poslanie.
To je jedna stránka našej hádanky. Aby sme však pochopili i praktický zmysel zmeny mena, musíme zájsť do roku 533, keď bol za pápeža zvolený Mercurius. Jeho meno bolo pohanské a tak si ho rozhodol zmeniť. Vybral si meno Ján. Okolo roku tisíc sa bola zmena mena niečím prirodzeným. V roku 1009, keď bol za pápeža zvolený Pietro Buccaporca, zmenil si svoje meno, lebo sa cítil nehodným nosiť meno prvého pápeža- sv. Petra.
Nové meno si každý z pápežov volí sám podľa vlastných kritérií. Väčšinou však ide o želanie nasledovať v diele niektorého z predošlých pápežov. Kardinál Wojtyla si v roku 1978 zvolil meno Ján-Pavol II., nakoľko sa rozhodol pokračovať v započatom diele uskutočňovania II. Vatikánskeho koncilu. Zvolil si teda meno Po Jánovi XXIII. A Pavlovi VI. Keďže podobné želanie mal pred ním i Ján Pavol I., ktorý bol pápežom len 33 dní, za meno pribudlo číslo II.
Aké sú najčastejšie mená pápežov? Ján- 23x, Gregor- 16x, Benedikt- 14x, Klement- 14x, Inocent- 13x, Lev- 13x a Pius- 12x.